
1.	A GYÓGYSZER NEVE

Lacosamide Grindeks 50 mg filmtabletta
Lacosamide Grindeks 100 mg filmtabletta
Lacosamide Grindeks 150 mg filmtabletta
Lacosamide Grindeks 200 mg filmtabletta


2.	MINŐSÉGI ÉS MENNYISÉGI ÖSSZETÉTEL

[bookmark: _Hlk102403639]Lacosamide Grindeks 50 mg filmtabletta
50 mg lakozamidot tartalmaz filmtablettánként.

Lacosamide Grindeks 100 mg filmtabletta
100 mg lakozamidot tartalmaz filmtablettánként.

Lacosamide Grindeks 150 mg filmtabletta
150 mg lakozamidot tartalmaz filmtablettánként.

Lacosamide Grindeks 200 mg filmtabletta
200 mg lakozamidot tartalmaz filmtablettánként.

A segédanyagok teljes listáját lásd a 6.1 pontban.


3.	GYÓGYSZERFORMA

Filmtabletta.

Lacosamide Grindeks 50 mg filmtabletta
Halvány vagy világos rózsaszín, hosszúkás, mindkét oldalán domború filmtabletta, egyik oldalán mélynyomású „50” jelöléssel. A tabletta mérete 10,5 mm × 4,9 mm.

Lacosamide Grindeks 100 mg filmtabletta
Sárga, hosszúkás, mindkét oldalán domború filmtabletta, egyik oldalán mélynyomású „100” jelöléssel. A tabletta mérete 13,3 mm × 6,2 mm.

Lacosamide Grindeks 150 mg filmtabletta
Rózsaszín, hosszúkás, mindkét oldalán domború filmtabletta, egyik oldalán mélynyomású „150” jelöléssel. A tabletta mérete 15,4 mm × 7,1 mm.

Lacosamide Grindeks 200 mg filmtabletta
Világoskék vagy kék, hosszúkás, mindkét oldalán domború filmtabletta, egyik oldalán mélynyomású „200” jelöléssel. A tabletta mérete 16,8 mm × 7,8 mm.


4.	KLINIKAI JELLEMZŐK

4.1	Terápiás javallatok

A Lacosamide Grindeks monoterápiaként javallott epilepsziában szenvedő 2 éves vagy annál idősebb gyermekek és serdülők, valamint felnőttek – másodlagos generalizációval járó vagy a nélküli – parciális görcsrohamainak kezelésére.

A Lacosamide Grindeks adjuváns terápiaként javallott:
· epilepsziában szenvedő, 2 éves vagy annál idősebb gyermekek, serdülők és felnőttek – másodlagos generalizációval járó vagy a nélküli – parciális görcsrohamainak kezelésére.
· idiopátiás generalizált epilepsziában szenvedő, 4 éves vagy annál idősebb gyermekek, serdülők és felnőttek elsődleges generalizált tónusos-klónusos görcsrohamainak kezelésére.

4.2	Adagolás és alkalmazás

Adagolás
Az orvosnak a testtömeg és a dózis szerinti legmegfelelőbb gyógyszerformát és hatáserősséget kell felírnia.
A felnőttek, a serdülők és a 2 éves vagy annál idősebb gyermekek ajánlott adagolását az alábbi táblázat foglalja össze.
A lakozamid filmtablettát naponta kétszer, körülbelül 12 órás időközönként kell bevenni.
Ha egy dózis kimarad, a betegnek azt kell tanácsolni, hogy haladéktalanul vegye be a kimaradt dózist, majd a következő dózis lakozamidot a szokásos tervezett időben vegye be. Ha a beteg a következő dózis bevételét megelőző 6 órán belül észleli, hogy kihagyott egy dózist, akkor azt kell tanácsolni neki, hogy a következő dózis lakozamidot az előírt megszokott időben vegye be. A betegnek nem szabad kétszeres dózist bevennie.

	50 kg-os vagy annál nagyobb testtömegű gyermekek, serdülők és felnőttek


	Kezdő dózis 
	Titrálás
(lépcsőzetesen növelve) 
	Maximális ajánlott dózis 

	Monoterápia: 50 mg naponta kétszer (100 mg/nap) vagy 100 mg naponta kétszer (200 mg/nap)

Adjuváns terápia: 50 mg naponta kétszer (100 mg/nap)

	50 mg kétszer egy nap (100 mg/nap) heti rendszerességgel 
	Monoterápia: legfeljebb 300 mg naponta kétszer (600 mg/nap)

Adjuváns terápia: legfeljebb 200 mg naponta kétszer (400 mg/nap) 

	Alternatív kezdeti adagolás* (ha alkalmazható):
200 mg egyszeri telítő dózis, amelyet naponta kétszer 100 mg követ (200 mg/nap)


	*A telítő dózis alkalmazása olyan körülmények között kezdhető el, amikor az orvos úgy dönt, hogy a lakozamid dinamikus egyensúlyi állapotban mért plazmakoncentrációjának és terápiás hatásának gyors elérése indokolt. Ezt orvosi felügyelet mellett kell alkalmazni, figyelembe véve a súlyos szívritmuszavar és a központi idegrendszeri mellékhatások előfordulási gyakoriságának esetleges növekedését (lásd 4.8 pont). A telítő dózis alkalmazását nem vizsgálták akut körülmények között, például status epilepticusban. 



	2 éves és annál idősebb gyermekek és 50 kg-nál kisebb testtömegű serdülők*


	Kezdő dózis 
	Titrálás
(lépcsőzetesen növelve) 
	Maximális ajánlott dózis 

	Monoterápia és adjuváns terápia: 
1 mg/ttkg naponta kétszer (2 mg/ttkg/nap)
	1 mg/ttkg naponta kétszer (2 mg/ttkg/nap) heti rendszerességgel 
	Monoterápia:
· legfeljebb 6 mg/ttkg naponta kétszer (12 mg/ttkg/nap)
≥ 10 kg – < 40 kg testtömegű betegeknél 
· legfeljebb 5 mg/ttkg naponta kétszer (10 mg/ttkg/nap)
≥ 40 kg – < 50 kg testtömegű betegeknél 


	
	
	Adjuváns terápia:
· legfeljebb 6 mg/ttkg naponta kétszer (12 mg/ttkg/nap) 
≥ 10 kg – < 20 kg testtömegű betegeknél
· legfeljebb 5 mg/ttkg naponta kétszer (10 mg/ttkg/nap) 
≥ 20 kg – < 30 kg testtömegű betegeknél
· legfeljebb 4 mg/ttkg naponta kétszer (8 mg/ttkg/nap) 
≥ 30 kg – < 50 kg testtömegű betegeknél


	* Az 50 kg-nál kisebb testtömegű gyermekek esetén a kezelést lehetőleg lakozamid 10 mg/ml sziruppal kell kezdeni. 



50 kg vagy annál nagyobb testtömegű gyermekek, serdülők és felnőttek

Monoterápia (a parciális görcsrohamok kezelésére)
A javasolt kezdő dózis naponta kétszer 50 mg (100 mg/nap), amelyet egy héttel később naponta kétszer 100 mg-os (200 mg/nap) kezdő terápiás dózisra kell emelni.
A lakozamid-kezelés naponta kétszer 100 mg-os (200 mg/nap) kezdő dózissal is elindítható, a görcsrohamok csökkentésének szükségessége és a lehetséges mellékhatások figyelembevételével végzett orvosi mérlegelés alapján.
A válaszreakciótól és a toleranciától függően a fenntartó dózis minden héten tovább emelhető naponta kétszer 50 mg-mal (100 mg/nap), a naponta kétszer 300 mg maximális ajánlott dózis (600 mg/nap) eléréséig.
Azoknál a betegeknél, akik elérték a napi kétszeri 200 mg-nál (400 mg/nap) nagyobb dózist, és további antiepileptikus gyógyszer adása szükséges, az alábbi, adjuváns terápiára vonatkozó adagolási ajánlást kell követni.

Adjuváns terápia (a parciális görcsrohamok vagy az elsődleges generalizált tónusos-klónusos görcsrohamok kezelésére)
A javasolt kezdő dózis naponta kétszer 50 mg (100 mg/nap), amelyet egy héttel később naponta kétszer 100 mg-os (200 mg/nap) kezdő terápiás dózisra kell emelni.
A válaszreakciótól és a toleranciától függően a fenntartó dózis hetenként naponta kétszer 50 mg-mal (100 mg/nap) tovább emelhető, a napi kétszeri 200 mg-os (400 mg/nap) maximális ajánlott dózis eléréséig.

2 éves és annál idősebb gyermekek és 50 kg-nál kisebb testtömegű serdülők

A dózis a testtömeg alapján kerül meghatározásra. Ezért a kezelést ajánlott sziruppal elkezdeni és amennyiben szükséges, tablettára áttérni. A szirup gyógyszerforma felírásakor a dózist térfogatban (ml) kell meghatározni, tömeg (mg) helyett.

Monoterápia (parciális görcsrohamok kezelésében)
Az ajánlott kezdő dózis 1 mg/ttkg naponta kétszer (2 mg/ttkg/nap), amelyet egy hét elteltével napi kétszeri 2 mg/ttkg (4 mg/ttkg/nap) kezdeti terápiás dózisra kell emelni.
A kezelésre adott választól és a toleranciától függően a fenntartó dózis minden héten tovább emelhető napi kétszer 1 mg/ttkg-mal (2 mg/ttkg/nap). A dózist fokozatosan kell emelni az optimális válaszreakció eléréséig. A legkisebb hatásos dózis alkalmazandó. A 10 kg és kevesebb mint 40 kg közötti testtömegű gyermekek esetében az ajánlott maximális dózis legfeljebb napi kétszer 6 mg/ttkg (12 mg/ttkg/nap). A 40 kg és kevesebb mint 50 kg közötti testtömegű gyermekek esetében az ajánlott maximális dózis napi kétszer 5 mg/ttkg (10 mg/ttkg/nap).

Adjuváns terápia (elsődleges generalizált tónusos-klónusos görcsrohamok kezelésére 4 éves kortól, vagy parciális görcsrohamok kezelésére 2 éves kortól) 
A javasolt kezdő dózis 1 mg/ttkg naponta kétszer (2 mg/ttkg/nap), amelyet egy hét után napi kétszer 2 mg/ttkg (4 mg/ttkg/nap) kezdeti terápiás dózisra kell emelni.
A válaszreakciótól és a toleranciától függően a fenntartó dózis minden héten tovább emelhető napi kétszer 1 mg/ttkg-mal (2 mg/ttkg/nap). A dózist fokozatosan kell beállítani az optimális válaszreakció eléréséig. A legkisebb hatásos dózist kell alkalmazni. A felnőttekéhez képest nagyobb clearance miatt a 10 kg és kevesebb mint 20 kg közötti testtömegű gyermekeknél napi kétszer 6 mg/ttkg (12 mg/ttkg/nap) maximális dózis ajánlott. A 20 kg és kevesebb mint 30 kg közötti testtömegű gyermekeknél napi kétszeri 5 mg/ttkg (10 mg/ttkg/nap) maximális dózis ajánlott, és a 30 kg és kevesebb mint 50 kg közötti testtömegű gyermekeknél napi kétszer 4 mg/ttkg (8 mg/ttkg/nap) maximális dózis ajánlott, bár a nyílt elrendezésű vizsgálatokban (lásd 4.8 és 5.2 pont) ez utóbbi csoportból kisszámú gyermek esetében legfeljebb napi kétszer 6 mg/ttkg (12 mg/ttkg/nap) dózist alkalmaztak.

A lakozamid-kezelés megkezdése telítő dózissal (kezdeti monoterápia vagy átállás monoterápiára a parciális görcsrohamok kezelése esetén, vagy adjuváns terápia a parciális görcsrohamok kezelése esetén, vagy adjuváns terápia az elsődleges generalizált tónusos-klónusos görcsrohamok kezelése esetén)
Az 50 kg-os vagy annál nagyobb testtömegű gyermekeknél és serdülőknél, valamint felnőtteknél a lakozamid-kezelés elkezdhető egyetlen 200 mg-os telítő dózissal is, amelyet körülbelül 12 órával később naponta kétszer 100 mg-os (200 mg/nap) fenntartó adagolás követ. A válaszreakciótól és a toleranciától függően a dózis tovább módosítható a fent leírtak szerint. A telítő dózis alkalmazása olyan körülmények között kezdhető el, amikor az orvos úgy dönt, hogy a lakozamid dinamikus egyensúlyi állapotban mért plazmakoncentrációjának és terápiás hatásának gyors elérése indokolt. Ezt orvosi felügyelet mellett kell alkalmazni, figyelembe véve a súlyos szívritmuszavar és a központi idegrendszeri mellékhatások előfordulási gyakoriságának esetleges megnövekedését (lásd 4.8 pont). A telítő dózis alkalmazását nem vizsgálták akut körülmények között, például status epilepticusban.

A kezelés leállítása
Amennyiben a lakozamid-kezelést le kell állítani, ajánlatos ezt fokozatosan végezni, heti 4 mg/ttkg/nap (50 kg-nál kisebb testtömegű betegeknél) vagy 200 mg/nap (50 kg vagy annál nagyobb testtömegű betegeknél) lépésekben azoknál a betegeknél, akik elérték a ≥ 6 mg/ttkg/nap vagy a ≥ 300 mg/nap lakozamid-dózist. Heti 2 mg/ttkg/nap vagy 100 mg/nap lépésekben történő lassabb csökkentés is megfontolható, orvos által indokolt esetben.
Azoknál a betegeknél, akiknél súlyos szívritmusszavar jelentkezik, az előny/kockázat mérlegelése után, szükség esetén a lakozamid-kezelést le kell állítani.

Különleges betegcsoportok

Idősek (65 éves kor felett)
Időseknél nincs szükség a dózis csökkentésére. Időseknél figyelembe kell venni az életkorral járó vese-clearance-csökkenést és az AUC-szintek emelkedését (lásd a következő, „Vesekárosodás” című bekezdést és az 5.2 pontot). Epilepsziában szenvedő időseknél, különösen napi 400 mg-ot meghaladó dózis alkalmazásakor, a lakozamiddal kapcsolatban csak korlátozottan állnak rendelkezésre klinikai adatok (lásd 4.4, 4.8 és 5.1 pont).

Vesekárosodás
Enyhe vagy közepesen súlyos fokú vesekárosodásban szenvedő felnőtteknél, gyermekeknél és serdülőknél (kreatinin-clearance > 30 ml/perc) nem szükséges a dózis módosítása. Enyhe vagy közepesen súlyos fokú vesekárosodásban szenvedő, 50 kg vagy annál nagyobb testtömegű gyermekeknél és serdülőknél, valamit felnőtt betegeknél megfontolható a 200 mg-os telítő dózis alkalmazása, de a dózis további emelését (> 200 mg/nap) elővigyázatosan kell végezni. Az 50 kg vagy annál nagyobb testtömegű gyermek és serdülő, vagy felnőtt, súlyos fokú vesekárosodásban (kreatinin-clearance ≤ 30 ml/perc) vagy végstádiumú vesebetegségben szenvedő betegeknél az ajánlott maximális dózis napi 250 mg és a dózis emelését elővigyázatosan kell végezni. Amennyiben telítő dózis javallott, a 100 mg-os kezdő dózist az első héten naponta kétszer 50 mg-os adagolással kell folytatni. Az 50 kg-nál kisebb testtömegű, súlyos vesekárosodásban (kreatinin-clearance ≤ 30 ml/perc) vagy végstádiumú vesebetegségben szenvedő gyermekeknél a maximális dózis 25%-os csökkentése javasolt. Minden olyan beteg esetében, akinek hemodialízisre van szüksége, a megosztott napi dózis legfeljebb 50%-ának megfelelő kiegészítő dózis alkalmazása ajánlott, közvetlenül a hemodialízis befejezését követően. A végstádiumú vesebetegségben szenvedő betegek kezelését elővigyázatossággal kell végezni, mivel kevés a klinikai tapasztalat egy (ismeretlen farmakológiai hatású) metabolit felhalmozódásával kapcsolatban.

Májkárosodás
Enyhe vagy közepesen súlyos fokú májkárosodásban szenvedő, 50 kg-os vagy annál nagyobb testtömegű gyermekeknél és serdülőknél, valamint felnőtt betegeknél az ajánlott maximális dózis napi 300 mg.
A dózisemelést ezeknél a betegeknél elővigyázatosan kell végezni, figyelembe véve az egyidejűleg fennálló vesekárosodást. Serdülők és 50 kg-os vagy annál nagyobb testtömegű felnőttek esetén megfontolható a 200 mg-os telítő dózis alkalmazása, de a dózis további emelését (> 200 mg/nap) körültekintően kell végezni. Felnőttek adatai alapján, az 50 kg-nál kisebb testtömegű, enyhe vagy közepesen súlyos fokú májkárosodásban szenvedő gyermekeknél és serdülőknél a maximális dózis 25%-os csökkentését kell alkalmazni. A lakozamid farmakokinetikáját súlyos fokú májkárosodásban szenvedő betegek esetében nem vizsgálták (lásd 5.2 pont). A lakozamid csak akkor adható súlyos fokú májkárosodásban szenvedő felnőtteknek, gyermekeknek és serdülőknek, ha a várható terápiás előny meghaladja a lehetséges kockázatot. Dózismódosításra lehet szükség, és a betegnél gondosan figyelni kell a betegség aktivitását és a lehetséges mellékhatásokat.

Gyermekek és serdülők

A lakozamid alkalmazása nem ajánlott 4 évesnél fiatalabb gyermekeknél elsődleges generalizált tónusos-klónusos görcsrohamok kezelésére, és 2 évesnél fiatalabb gyermekeknél parciális görcsrohamok kezelésére, mivel ezeknél a korcsoportoknál csak korlátozottan állnak rendelkezésre biztonságossággal és hatásossággal kapcsolatos adatok.

Telítő dózis
Telítő dózis alkalmazását gyermekeknél és serdülőknél nem vizsgálták. 50 kg-nál kisebb testtömegű gyermekeknél és serdülőknél a telítő dózis alkalmazása nem ajánlott.

Az alkalmazás módja

A lakozamid filmtablettát szájon át kell bevenni. A lakozamid étkezés közben vagy étkezéstől függetlenül is bevehető.

4.3	Ellenjavallatok

A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.

Ismert másod- vagy harmadfokú atrioventricularis (AV-) blokk.

4.4	Különleges figyelmeztetések és az alkalmazással kapcsolatos óvintézkedések

Öngyilkossági gondolatok és öngyilkos magatartás

Antiepilepsziás gyógyszerekkel különböző indikációkban kezelt betegeknél öngyilkossági gondolatokról és öngyilkos magatartásról számoltak be. Antiepilepsziás gyógyszerek randomizált, placebokontrollos vizsgálatainak metaanalízise is az öngyilkossági gondolatok és öngyilkos magatartás kismértékben emelkedett kockázatát mutatta ki. Ezen kockázat mechanizmusa nem ismert, és a rendelkezésre álló adatok nem zárják ki az emelkedett kockázat lehetőségét a lakozamid esetében.
Ezért a betegeknél monitorozni kell az öngyilkossági gondolatok és az öngyilkos magatartás jeleit, és fontolóra kell venni a megfelelő kezelést. A betegek (és a betegek gondozóinak) figyelmét fel kell hívni arra, hogy kérjenek orvosi tanácsot, amennyiben öngyilkossági gondolatok vagy öngyilkos magatartás jelei jelennek meg (lásd 4.8 pont).

Szívritmus és ingerületvezetés

[bookmark: _Hlk25325075]Klinikai vizsgálatokban azt tapasztalták, hogy a lakozamid a PR-intervallum dózisfüggő megnyúlását okozza. A lakozamidot elővigyázatossággal kell alkalmazni proarrhythmiás állapotú betegeknél, például akiknek ismerten szív ingerületvezetési zavarai vannak, vagy súlyos szívbetegségben (például myocardialis ischaemia/infarctus, szívelégtelenség, strukturális szívbetegség, a szív nátriumion-csatornáinak működési zavarai) szenvednek, vagy akiket a szív ingerületvezetését befolyásoló gyógyszerekkel kezelnek, ideértve az antiarrhythmiás gyógyszereket és a nátriumcsatorna-blokkoló antiepileptikus gyógyszereket is (lásd 4.5 pont), továbbá idős betegeknél.
Ezeknél a betegeknél a lakozamid dózisának napi 400 mg fölé történő emelése előtt, és a lakozamid dinamikus egyensúlyi állapotának elérése után megfontolandó egy EKG-vizsgálat elvégzése.

Az epilepsziás betegeknél lakozamiddal végzett, placebokontrollos vizsgálatokban nem jelentettek pitvarfibrillációt illetve pitvarlebegést; mindkettő előfordult azonban a nyílt elrendezésű epilepszia-vizsgálatokban és a forgalomba hozatal utáni tapasztalatok során.

A forgalomba hozatalt követően AV-blokkot jelentettek (ideértve a másodfokú vagy súlyosabb AV-blokkot). Proarrhythmiás állapotú betegeknél ventricularis tachyarrhythmiáról számoltak be. Ritka esetekben ezek az események asystoléhez, szívmegálláshoz és halálhoz vezettek proarrhythmiás állapotú betegeknél.

A betegeket tájékoztatni kell a szívritmuszavar tüneteiről (pl. lassú, gyors vagy szabálytalan pulzus, szívdobogásérzés, légszomj, szédülés érzése, ájulás). A betegeknek azt kell tanácsolni, hogy azonnal forduljanak orvoshoz, ha ezek a tünetek jelentkeznek.

Szédülés

Lakozamiddal végzett kezelés során szédülést tapasztaltak, ami növelheti az esetleges sérülések és az elesések előfordulását. Emiatt a betegeknek azt kell tanácsolni, hogy legyenek elővigyázatosak mindaddig, amíg meg nem ismerik a gyógyszer potenciális hatásait (lásd 4.8 pont).

Mioklónusos görcsrohamok újonnan történő kialakulásának vagy rosszabbodásának lehetősége

Újonnan kialakult vagy rosszabbodó mioklónusos görcsrohamokról számoltak be olyan felnőtteknél, gyermekeknél és serdülőknél, akiknél az elsődleges generalizált tónusos-klónusos görcsrohamok (primary generalised tonic-clonic seizures – PGTCS) miatt kaptak kezelést, különösen a titrálás alatt. Az egynél több görcsrohamtípussal bíró betegek esetében mérlegelni kell az egyik görcsrohamtípus kontrollálásának előnyeit a többi típus megfigyelhető rosszabbodásával szemben.

Az elektro-klinikai romlás lehetősége specifikus gyermekgyógyászati epilepsziás szindrómákban

A lakozamid biztonságosságát és hatásosságát még nem vizsgálták olyan epilepszia szindrómákban szenvedő gyermekeknél és serdülőknél, akiknél a fokális és a generalizált rohamok egyidejűleg lehetnek jelen.

4.5	Gyógyszerkölcsönhatások és egyéb interakciók

A lakozamidot elővigyázatossággal kell alkalmazni azoknál a betegeknél, akiket olyan gyógyszerekkel kezelnek, amelyek ismerten kapcsolatba hozhatók a PR-szakasz-megnyúlással (ideértve a nátriumcsatorna-blokkoló antiepilektikumokat), valamint antiarrhythmiás gyógyszerekkel kezelt betegeknél. A klinikai vizsgálatok alcsoportelemzése azonban nem igazolta a PR-megnyúlás fokozott mértékét azoknál a betegeknél, akik egyidejűleg karbamazepint vagy lamotrigint kaptak.

In vitro adatok
Az adatok általában arra utalnak, hogy a lakozamid kölcsönhatási potenciálja alacsony. In vitro vizsgálatok azt mutatják, hogy a lakozamid nem indukálja a CYP1A2, CYP2B6 és CYP2C9, és nem gátolja a CYP1A1, CYP1A2, CYP2A6, CYP2B6, CYP2C8, CYP2C9, CYP2D6 és CYP2E1 enzimeket a klinikai vizsgálatokban megfigyelt plazmakoncentrációkban. Egy in vitro vizsgálat arra utalt, hogy a bélben a lakozamidot nem szállítja a P-glükoprotein. In vitro adatok azt mutatják, hogy a CYP2C9, a CYP2C19 és a CYP3A4 katalizálni képes az O-dezmetil metabolit képződését.

In vivo adatok
A lakozamid nem gátolja és nem indukálja klinikailag jelentős mértékben a CYP2C19 és a CYP3A4 enzimet. A lakozamid (naponta kétszer 200 mg-os dózisban) nem befolyásolta a (CYP3A4 által metabolizált) midazolám AUC-értékét, de a midazolám Cmax-értéke enyhén (30%-kal) emelkedett. A lakozamid (naponta kétszer 300 mg-os dózisban) nem befolyásolta az (CYP2C19 és 3A4 által metabolizált) omeprazol farmakokinetikáját.
A CYP2C19-gátló omeprazol (40 mg-os napi egyszeri dózisban) nem okozott klinikailag jelentős változást a lakozamid-expozícióban. A CYP2C19 mérsékelt inhibitorai tehát valószínűleg nem befolyásolják klinikailag jelentős mértékben a szisztémás lakozamid-expozíciót.
A CYP2C9 és a CYP3A4 erős inhibitoraival (pl. flukonazol, illetve itrakonazol, ketokonazol, ritonavir, klaritromicin) történő egyidejű kezelés esetén elővigyázatosság javasolt, mert ez a lakozamid szisztémás expozíciójának növekedéséhez vezethet. Az ilyen kölcsönhatásokat in vivo körülmények között nem bizonyították, de az in vitro adatok alapján valószínűnek tekinthetők.

[bookmark: _Hlk210076104]Erős enziminduktorok, például a rifampicin vagy a közönséges orbáncfű (Hypericum perforatum) közepes mértékben csökkenthetik a szisztémás lakozamid-expozíciót. Emiatt az ezen enziminduktorokkal történő kezelést elővigyázatossággal kell elkezdeni és befejezni.

Antiepileptikumok

Interakciós vizsgálatokban a lakozamid nem befolyásolta jelentősen a karbamazepin és a valproinsav plazmakoncentrációit. A lakozamid plazmakoncentrációit nem befolyásolta a karbamazepin és a valproinsav. Egy különböző korcsoportokban elvégzett populációs farmakokinetikai analízis becslése szerint más, ismert enziminduktor hatású antiepilepsziás gyógyszerrel (karbamazepin, fenitoin, fenobarbitál, különböző dózisokban) való együttes kezelés 25%-kal csökkentette a teljes szisztémás lakozamid-expozíciót felnőtteknél, és 17%-kal gyermekeknél és serdülőknél.

Orális fogamzásgátlók

Egy interakciós vizsgálatban nem volt klinikailag jelentős kölcsönhatás a lakozamid és az etinilösztradiol és levonorgesztrel orális fogamzásgátlók között. A progeszteron koncentrációi nem változtak, amikor a gyógyszereket egyidejűleg alkalmazták.

Egyéb

Interakciós vizsgálatok azt mutatták, hogy a lakozamid nem befolyásolta a digoxin farmakokinetikáját. Nem volt klinikailag jelentős interakció a lakozamid és a metformin között.
Lakozamid és warfarin együttes alkalmazása nem eredményez klinikailag jelentős változást a warfarin farmakokinetikájában és farmakodinamikájában.
Annak ellenére, hogy a lakozamid és az alkohol kölcsönhatásáról nem állnak rendelkezésre farmakokinetikai adatok, a farmakodinámiás hatást nem lehet kizárni.
A lakozamid fehérjekötődése alacsony, kisebb 15%-nál. Valószínűtlennek tekinthető tehát, hogy fehérjekötési helyekért történő versengés révén klinikailag jelentős kölcsönhatások lépnének fel más gyógyszerekkel.

4.6	Termékenység, terhesség és szoptatás

Fogamzóképes nők

Az orvosoknak meg kell beszélniük a családtervezést és a fogamzásgátlást a lakozamidot szedő fogamzóképes nőkkel (lásd Terhesség).
Ha egy nő úgy dönt, hogy terhességet vállal, a lakozamid alkalmazását gondosan újra kell értékelni.

Terhesség

Általában az epilepsziával és az antiepileptikumokkal kapcsolatos kockázat
Valamennyi antiepileptikum esetében kimutatták, hogy a kezelt epilepsziás nők gyermekeinél kétszer-háromszor nagyobb a fejlődési rendellenességek prevalenciája, mint az átlagos népességben megfigyelt, körülbelül 3%-os arány. A kezelt populációban a fejlődési rendellenességek növekedését figyelték meg politerápia esetén, nem tisztázott azonban, hogy ebben milyen mértékben játszik szerepet a kezelés, illetve a betegség.
Másfelől, a hatásos antiepilepsziás terápiát nem szabad megszakítani, mivel a betegség súlyosbodása mind az anyára, mind a magzatra nézve káros.

A lakozamiddal kapcsolatos kockázat
A lakozamid terhes nőknél történő alkalmazására vonatkozóan nem állnak rendelkezésre megfelelő adatok. Az állatokkal végzett vizsgálatok nem utalnak teratogén hatásra patkányoknál és nyulaknál, de ezeknél az állatoknál az anyai toxikus dózisok esetében embriotoxicitást figyeltek meg (lásd 5.3 pont). Embernél a potenciális kockázat nem ismert.
A lakozamidot a terhesség ideje alatt nem szabad alkalmazni, hacsak nem feltétlenül szükséges (ha a kezelés előnye az anyára nézve meghaladja a magzatra gyakorolt esetleges kockázatot). Ha egy nő úgy dönt, hogy terhességet vállal, a készítmény alkalmazását gondosan újra kell értékelni.

Szoptatás

A lakozamid kiválasztódik az emberi anyatejbe. Az anyatejjel táplált újszülött/csecsemő vonatkozásában a kockázatot nem lehet kizárni. A lakozamiddal végzett kezelés ideje alatt szoptatást ajánlott abbahagyni.

Termékenység

Nem észleltek mellékhatásokat a hím és nőstény patkányok termékenységére vagy reprodukciójára vonatkozóan olyan dózisok alkalmazásakor, amelyek az ajánlott maximális humán dózisok (maximum recommended human dose – MHRD) alkalmazásakor embereknél mért plazma AUC-érték körülbelül kétszeresének megfelelő plazmaexpozíciós értéket (AUC) eredményeztek.

4.7	A készítmény hatásai a gépjárművezetéshez és a gépek kezeléséhez szükséges képességekre

A lakozamid kis vagy közepes mértékben befolyásolja a gépjárművezetéshez és a gépek kezeléséhez szükséges képességeket. A lakozamid-kezelés során szédülést vagy homályos látást észleltek.
Ennek megfelelően a betegeket figyelmeztetni kell arra, hogy ne vezessenek gépjárművet, és ne kezeljenek potenciálisan veszélyes gépeket mindaddig, amíg meg nem ismerik a lakozamid hatásait az ilyen tevékenységek végzéséhez szükséges képességeikre.

4.8	Nemkívánatos hatások, mellékhatások

A biztonságossági profil összefoglalása

1308, parciális görcsrohamokban szenvedő betegekkel végzett, placebokontrollos, adjuváns terápiás klinikai vizsgálatok összesített elemzése alapján a lakozamid-csoportba randomizált betegek összesen 61,9%-ánál, a placebocsoportba randomizált betegeknek pedig 35,2%-ánál jelentettek legalább 1 mellékhatást. A lakozamid-kezeléssel összefüggő, leggyakrabban jelentett mellékhatások (≥ 10%) a szédülés, a fejfájás, az émelygés és a kettőslátás voltak. Ezek intenzitása általában enyhe vagy közepes fokú volt. Egy részük dózisfüggő, és a dózis csökkentésével enyhíthető volt. A központi idegrendszeri és az emésztőrendszeri mellékhatások előfordulási gyakorisága és súlyossága általában az idő függvényében csökkent.
Az összes kontrollos vizsgálatban együttesen, a kezelés mellékhatások miatt történt megszakításának aránya 12,2% volt a lakozamiddal kezelt betegek esetében, és 1,6% a placebót szedő betegeknél. A lakozamid-terápia abbahagyásához vezető leggyakoribb mellékhatás a szédülés volt.
A központi idegrendszeri mellékhatások, például a szédülés előfordulási gyakorisága nagyobb lehet a telítő dózis alkalmazása után.

Egy, a lakozamid és a szabályozott hatóanyag-leadású karbamazepin készítmény monoterápiáját összehasonlító „non-inferiority” típusú klinikai vizsgálatból származó adatok elemzése alapján a lakozamid-kezeléssel összefüggő, leggyakrabban jelentett mellékhatások (≥ 10%) a fejfájás és a szédülés voltak. Azoknak a betegeknek az aránya, akiknél mellékhatások miatt meg kellett szakítani a kezelést, a lakozamiddal kezelteknél 10,6%, a szabályozott hatóanyag-leadású karbamazepin készítménnyel kezelteknél pedig 15,6% volt.

Egy 4 éves vagy annál idősebb, elsődleges generalizált tónusos-klónusos görcsrohamokkal (PGTCS) járó, idiopátiás generalizált epilepsziában szenvedő betegek körében végzett vizsgálatban a lakozamid biztonságossági profilja konzisztens volt a parciális görcsrohamokban szenvedő betegekkel végzett, összevont, placebokontrollos klinikai vizsgálatokban megfigyelt biztonságossági profillal. A PGTCS-es betegeknél megfigyelt további mellékhatások a mioklónusos epilepszia (2,5% a lakozamid-csoportban és 0% a placebocsoportban) és az ataxia (3,3% a lakozamid-csoportban és 0% a placebocsoportban) voltak. A leggyakrabban jelentett mellékhatás a szédülés és az aluszékonyság volt. A lakozamid-terápia leállítását leggyakrabban okozó mellékhatások a szédülés és az öngyilkossági gondolatok voltak. A terápia mellékhatások miatti abbahagyásának aránya 9,1% volt a lakozamid-csoportban, és 4,1% volt a placebocsoportban.

A mellékhatások táblázatos felsorolása

Az alábbi táblázat azon mellékhatások gyakoriságát mutatja, amelyeket a klinikai vizsgálatok során és a forgalomba hozatalt követően jelentettek. A gyakoriságok meghatározása a következő: nagyon gyakori (≥ 1/10), gyakori (≥ 1/100 – < 1/10), nem gyakori (≥ 1/1000 – < 1/100) és nem ismert (a gyakoriság a rendelkezésre álló adatokból nem állapítható meg). Az egyes gyakorisági kategóriákon belül a mellékhatások csökkenő súlyosság szerint kerülnek megadásra.

	Szervrendszeri kategória
	Nagyon gyakori
	Gyakori
	Nem gyakori
	Nem ismert

	Vérképzőszervi és nyirokrendszeri betegségek és tünetek
	
	
	
	agranulocytosis(1)

	Immunrendszeri betegségek és tünetek
	
	
	gyógyszer-túlérzékenység(1)
	eosinophiliával és szisztémás tünetekkel járó gyógyszerreakció (DRESS)(1,2)

	Pszichiátriai kórképek
	
	depresszió;
zavartság;
álmatlanság(1) 
	agresszivitás;
izgatottság(1);
eufórikus hangulat(1);
pszichotikus zavar(1);
öngyilkossági kísérlet(1);
öngyilkossági gondolatok(1);
hallucináció(1)
	

	Idegrendszeri betegségek és tünetek

	szédülés;
fejfájás
	mioklónusos görcsrohamok(3);
ataxia;
egyensúlyzavar;
memóriazavar;
kognitív zavar;
aluszékonyság;
tremor;
nystagmus;
hypaesthesia;
dysarthria;
figyelemzavar;
paraesthesia
	syncope (2);
koordinációs zavar;
dyskinesia
	convulsio

	Szembetegségek és szemészeti tünetek
	kettőslátás
	homályos látás
	
	

	A fül és az egyensúly-érzékelő szerv betegségei és tünetei
	
	vertigo;
tinnitus
	
	

	Szívbetegségek és a szívvel kapcsolatos tünetek
	
	
	atrioventricularis blokk(1, 2);
bradycardia(1, 2);
pitvarfibrilláció(1, 2);
pitvarlebegés(1, 2)
	ventricularis tachyarrhythmia(1)

	Emésztőrendszeri betegségek és tünetek
	émelygés
	hányás;
székrekedés;
flatulencia;
dyspepsia;
szájszárazság;
hasmenés
	
	

	Máj- és epebetegségek, illetve tünetek
	
	
	kóros májfunkciós vizsgálati eredmények(2);
emelkedett májenzimértékek (a normálérték felső határának több mint 2-szerese) (1)
	

	A bőr és a bőr alatti szövet betegségei és tünetei
	
	pruritus;
bőrkiütés(1)
	angioedema(1);
urticaria(1)
	Stevens–Johnson-szindróma(1);
toxicus epidermalis necrolysis(1) 

	A csont- és izomrendszer, valamint a kötőszövet betegségei és tünetei
	
	izomgörcsök
	
	

	Általános tünetek, az alkalmazás helyén fellépő reakciók
	
	járászavar;
asthenia;
fáradtság;
ingerlékenység;
részegségérzés 
	
	

	Sérülés, mérgezés és a beavatkozással kapcsolatos szövődmények
	
	elesés;
bőr-laceratio;
zúzódás
	
	


(1) A forgalomba hozatalt követően jelentett mellékhatások
(2) Lásd „Egyes mellékhatások leírása”
(3) PGTCS vizsgálatokban jelentették

Egyes mellékhatások leírása

A lakozamid alkalmazásával összefügg a PR-intervallum dózisfüggő növekedése. A PR-intervallum megnyúlásával kapcsolatban mellékhatások (pl. atrioventricularis-blokk, syncope, bradycardia) léphetnek fel. Az adjuváns kezelésre vonatkozó klinikai vizsgálatok során epilepsziás betegeknél a jelentett elsőfokú AV-blokk előfordulási gyakorisága „nem gyakori”, 0,7%, 0%, 0,5% illetve 0% volt 200 mg, 400 mg és 600 mg lakozamid, illetve placebo esetében. Másodfokú vagy súlyosabb AV-blokkot nem észleltek ezekben a vizsgálatokban. A forgalomba hozatalt követően azonban beszámoltak másod- és harmadfokú AV-blokk előfordulásáról a lakozamid-kezelés során. A lakozamid és a szabályozott hatóanyag-leadású karbamazepin készítmény monoterápiáját összehasonlító klinikai vizsgálatban a PR-intervallum-megnyúlás mértéke közel azonos volt a lakozamid- és a karbamazepin-csoportban. Az összesített, adjuváns kezelésre vonatkozó klinikai vizsgálatokban a syncope előfordulási gyakorisága „nem gyakori” volt, és nem különbözött a lakozamiddal kezelt (n = 944) epilepsziás betegek (0,1%) és a placebóval kezelt (n = 364) epilepsziás betegek között (0,3%). A lakozamid és a szabályozott hatóanyag-leadású karbamazepin készítmény monoterápiáját összehasonlító klinikai vizsgálatban a lakozamiddal kezelt 444 beteg közül 7-nél (1,6%), míg a szabályozott hatóanyag-leadású karbamazepin készítménnyel kezelt 442 beteg közül 1‑nél (0,2%) syncope esetét jelentették.
Pitvarfibrillációt vagy pitvarlebegést nem jelentettek rövid távú klinikai vizsgálatokban; mindkettő előfordult azonban a nyílt elrendezésű epilepszia-vizsgálatokban és a forgalomba hozatalt követően.

Laboratóriumi eltérések
Kóros májfunkciós vizsgálati eredményeket figyeltek meg lakozamiddal végzett placebokontrollos klinikai vizsgálatokban olyan, parciális görcsrohamokban szenvedő felnőtt betegek esetében, akik egyidejűleg 1–3 antiepilepsziás gyógyszert szedtek. A GPT- (ALAT-) szint normálérték felső határának 3-szorosára vagy magasabbra történő emelkedése a lakozamiddal kezelt betegek 0,7%-ánál (7/935), a placebóval kezelt betegeknek pedig 0%-ánál (0/356) fordult elő.

Több szervet érintő túlérzékenységi reakció
Egyes antiepilepsziás gyógyszerekkel kezelt betegeknél több szervet érintő túlérzékenységi reakciót jelentettek (eosinophiliával és szisztémás tünetekkel járó gyógyszerreakció [DRESS] néven is ismert). Ezeknek a reakcióknak a megjelenési formája változatos, de tipikusan lázzal és bőrkiütéssel járnak, és különböző szervrendszereket érinthetnek. Amennyiben több szervet érintő túlérzékenységi reakció gyanúja áll fenn, a lakozamid-kezelést abba kell hagyni.

Gyermekek és serdülők

A lakozamid placebokontrollos (255 beteg [1 hónapos– ˂ 4 éves] és 343 beteg [4–˂ 17 éves]) és nyílt elrendezésű klinikai vizsgálatokban (847 beteg [˃ 1 hónapos – ≤ 18 éves]), adjuváns terápiában, parciális görcsrohamokban szenvedő gyermekeknél és serdülőknél mutatott biztonságossági profilja megegyezik a felnőtteknél megfigyelt biztonságossági profillal. Mivel a 2 évesnél fiatalabb gyermekekről rendelkezésre álló adatok korlátozottak, a lakozamid nem ajánlott ebben a korcsoportban.
A gyermekeknél és serdülőknél megfigyelt további mellékhatások a láz, a nasopharyngitis, a pharyngitis, a csökkent étvágy, a szokatlan viselkedés és a letargia voltak. Aluszékonyságot nagyobb gyakorisággal jelentettek gyermekeknél és serdülőknél (≥ 1/10) a felnőttekhez képest (≥ 1/100 – < 1/10).

Idősek

A lakozamid és a szabályozott hatóanyag-leadású karbamazepin készítmény monoterápiáját összehasonlító klinikai vizsgálatban a lakozamiddal összefüggő mellékhatások típusa az időseknél (≥ 65 év) hasonló volt, mint a 65 évesnél fiatalabb betegeknél. Ugyanakkor, az elesés, a hasmenés és a tremor mellékhatásokat gyakrabban (≥ 5% különbség) jelentették időseknél, mint fiatalabb felnőtteknél. A fiatalabb felnőttekhez képest az időseknél előforduló leggyakoribb szívet érintő mellékhatás az elsőfokú AV-blokk volt. Ezt a lakozamiddal kezelt idős betegek 4,8%-ánál (3/62), míg a fiatalabb felnőttek 1,6%-ánál (6/382) jelentették. A lakozamid-kezelést mellékhatások miatt megszakítók aránya 21,0% (13/62) volt az időseknél, míg a fiatalabb felnőtteknél ez az arány 9,2% (35/382) volt. Ezek az idősek és fiatalabb felnőtt betegek között megfigyelt különbségek hasonlóak voltak az aktív komparátor csoportban.

Feltételezett mellékhatások bejelentése

A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

Tünetek

A lakozamid véletlen vagy szándékos túladagolását követően elsősorban központi idegrendszeri és emésztőrendszeri tüneteket figyeltek meg.
· A 400 mg és 800 mg közötti dózisokat kapó betegeknél tapasztalt mellékhatások típusai klinikailag nem különböztek a lakozamid javasolt dózisaival kezelt betegeknél megfigyeltektől.
· 800 mg-ot meghaladó dózist követően szédülést, hányást, görcsrohamokat (generalizált tónusos-clonusos görcsök, status epilepticus) jelentettek. A szív ingerületvezetési zavarait, sokkot és kómát szintén megfigyeltek. Végzetes kimenetelről egyszeri, nagyobb dózisban történő, akut lakozamid-túladagolást követően számoltak be.

Kezelés

A lakozamiddal történt túladagolásnak nincs specifikus antidótuma. A lakozamid-túladagolás kezelésekor általános szupportív beavatkozásokat kell végezni, és szükség esetén sor kerülhet hemodialízisre is (lásd 5.2 pont).


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: antiepileptikumok, egyéb antiepiletikumok, ATC kód: N03AX18

Hatásmechanizmus

A hatóanyag, a lakozamid (R-2-acetamido-N-benzil-3-metoxi-propionamid) egy funkcionalizált aminosav.
Még nem teljesen tisztázott a pontos mechanizmusa annak, ahogyan a lakozamid kifejti antiepilepsziás hatását embernél. In vitro elektrofiziológiai vizsgálatok azt mutatták, hogy a lakozamid szelektíven fokozza a feszültségfüggő nátriumcsatornák lassú inaktivációját, ami a hiperexcitábilis idegsejtmembránok stabilizációját eredményezi.

Farmakodinámiás hatások

A lakozamid parciális és elsődleges generalizált görcsrohamok állatmodelljeinek széles tartományában védelmet biztosított a görcsrohamokkal szemben, és késleltette az ún. “kindling” kialakulását.
Nem klinikai vizsgálatokban a lakozamid levetiracetámmal, karbamazepinnel, fenitoinnal, valproáttal, lamotriginnel, topiramáttal vagy gabapentinnel kombinálva szinergista vagy additív antikonvulzív hatásokat mutatott.

Klinikai hatásosság és biztonságosság (parciális görcsrohamok)
Felnőtt betegcsoport

Monoterápia
A lakozamid hatásosságát monoterápiában egy kettős vak, párhuzamos elrendezésű, szabályozott hatóanyag-leadású karbamazepin készítménnyel szembeni „non-inferiority” típusú klinikai vizsgálatban igazolták. A vizsgálatba 886 olyan 16 éves vagy annál idősebb beteget vontak be, akiknél az epilepsziát újonnan vagy nemrégiben diagnosztizálták. A betegek anamnézisében másodlagos generalizációval járó vagy a nélkül fellépő, nem provokált parciális görcsrohamok szerepeltek. A betegek a szabályozott hatóanyag-leadású karbamazepin készítményt vagy lakozamidot kapták tabletta formájában, és 1:1 arányban randomizálták őket. A dózist a dózisfüggő válaszreakció alapján állapították meg, és a szabályozott hatóanyag-leadású karbamazepin készítmény esetén 400‑1200 mg/nap, míg a lakozamid esetén 200–600 mg/nap volt. A kezelés a válaszreakciótól függően legfeljebb 121 hétig tartott.
A Kaplan–Meier-féle túlélési analízissel végzett becslés alapján azoknak a betegeknek az aránya, akiknél 6 hónapig nem lépett fel görcsroham, 89,8% volt a lakozamiddal, és 91,1% volt a karbamazepinnel kezelt betegeknél. A két kezelés közötti korrigált abszolút különbség –1,3% (95%-os CI: –5,5; 2,8) volt. A Kaplan–Meier-féle becslés alapján azoknak a betegeknek az aránya, akiknél 12 hónapig nem lépett fel görcsroham, 77,8% volt a lakozamiddal, és 82,7% volt a karbamazepinnel kezelt betegeknél.
Azon betegek aránya, akiknél 6 hónapig nem lépett fel görcsroham a 65 éves és annál idősebb betegek között (62 beteg a lakozamiddal és 57 beteg a karbamazepinnel kezelt betegek közül), hasonló volt a két csoportban. Az arányok a teljes populációban megfigyelt alanyok tekintetében is megegyeztek. Az idősebb betegeknél a fenntartó dózis lakozamid esetén 55 betegnél (88,7%) 200 mg/nap, 6 betegnél (9,7%) 400 mg/nap volt, és a dózist 1 betegnél (1,6%) emelték 400 mg/nap fölé.

Áttérés monoterápiára
A lakozamid hatásosságát és biztonságosságát monoterápiára történő váltás esetén hisztorikus-kontrollos, multicentrikus, kettős vak, randomizált klinikai vizsgálatban értékelték. A vizsgálatba 425 olyan 16 és 70 év közötti beteget vontak be, akiknek az anamnézisében nem kontrollált parciális görcsrohamok szerepeltek, és 1 vagy 2, állandó dózisú, forgalomban lévő antiepileptikumot szedtek. A betegeket randomizált módon állították át lakozamid-monoterápiára (400 mg/nap vagy 300 mg/nap dózist kaptak 3:1 arányban). Azoknál a kezelt betegeknél, akiknél a titrálás befejeződött, és elkezdték elvonni az antiepileptikumokat (sorrendben 284 és 99), a monoterápia a betegek 71,5%-ánál, illetve 70,7%-ánál 57–105 napig (középérték 71 nap), a célként kitűzött, 70 napos megfigyelési időtartamnál hosszabb ideig fennmaradt.

Adjuváns terápia
Az ajánlott dózisokban (200 mg/nap, 400 mg/nap) adjuváns terápiaként alkalmazott lakozamid hatásosságát 3 multicentrikus, randomizált, placebokontrollos, 12 hetes fenntartó periódusú klinikai vizsgálatban állapították meg. A lakozamid 600 mg/nap dózisban is hatásosnak bizonyult a kontrollos adjuváns terápiás vizsgálatokban, bár a hatásosság hasonló volt a napi 400 mg-os dóziséhoz, és a betegek kevésbé jól tolerálták ezt a dózist a központi idegrendszeri és emésztőrendszeri mellékhatások miatt. Emiatt a 600 mg/nap dózis nem ajánlott. A maximális ajánlott dózis naponta 400 mg. Ezeket az 1308 olyan beteg részvételével végzett vizsgálatokat, akiknek az anamnézisében átlagosan 23 éve szerepeltek parciális görcsrohamok, úgy tervezték, hogy 1–3 antiepilepsziás gyógyszer egyidejű alkalmazása mellett értékelték a lakozamid hatásosságát és biztonságosságát, nem kontrollált, másodlagos generalizációval járó vagy a nélkül fellépő parciális görcsrohamokban szenvedő betegeknél. Összességében azon betegek aránya, akiknél 50%-os csökkenést tapasztaltak a görcsrohamok gyakoriságában, 23%, 34%, illetve 40% volt a placebo, a 200 mg/nap lakozamid, illetve a 400 mg/nap lakozamid esetében.

Az intravénás lakozamid egyetlen telítő dózisának farmakokinetikáját és biztonságosságát egy multicentrikus, nyílt elrendezésű vizsgálatban tanulmányozták, melynek célja a gyors indítású lakozamid-alkalmazás biztonságosságának és tolerálhatóságának megállapítása volt, egyetlen intravénás telítő dózis alkalmazásával (beleértve a 200 mg-ot is), melyet naponta kétszer per os adagolás követ (az intravénás dózissal azonos dózisban), adjuváns kezelésként, 16–60 éves, parciális görcsrohamokban szenvedő felnőtt vizsgálati alanyoknál.

Gyermekek és serdülők

A parciális rohamok hasonló kórélettant és klinikai manifesztációt mutatnak a 2 évesnél idősebb gyermekeknél, serdülőknél és felnőtteknél. A 2 éves és annál idősebb gyermekeknél és serdülőknél a lakozamid hatásosságát a parciális rohamokkal küzdő serdülők és felnőttek adataiból extrapolálták, akiknél hasonló válasz volt várható, feltéve, hogy a gyermekgyógyászati dózismódosítások megtörténtek (lásd 4.2 pont), és a biztonságosságot igazolták (lásd 4.8 pont).
A fent említett extrapolációs alapelv által alátámasztott hatásosságot egy kettős vak, randomizált, placebokontrollos klinikai vizsgálat igazolta. A vizsgálat egy 8 hetes kiindulási időszakból, majd egy azt követő 6 hetes titrálási időszakból állt. Az alkalmasnak minősülő, 1–≤ 3 antiepilepsziás gyógyszer stabil dózisát alkalmazó betegeket, akik a szűrést megelőző 4 héten belül még legalább 2 parciális rohamot tapasztaltak, majd a kiindulási időszakba történő belépést megelőző 8 hetes időszak alatt legfeljebb 21 napig tapasztaltak rohammentes fázist, vagy placebóra (n = 172) vagy lakozamidra (n = 171) randomizálták.
Az adagolás 2 mg/ttkg/nap dózissal kezdődött az 50 kg-nál kisebb testtömegű betegeknél, és 100 mg/nap dózissal az 50 kg-os vagy annál nagyobb testtömegű betegeknél, két részre osztva. A titrálási időszak alatt a fenntartó időszak kitűzött dózistartományának eléréséhez a lakozamid dózisokat hetente 1 vagy 2 mg/ttkg/nap egységekkel módosították az 50 kg-nál kisebb testtömegű alanyoknál, valamint 50 vagy 100 mg/nap egységekkel az 50 kg-os vagy annál nagyobb testtömegű alanyoknál.
Az alanyoknak el kellett érniük a testtömeg-kategóriájukhoz tartozó minimális céldózist a titrálási időszak utolsó 3 napjára ahhoz, hogy alkalmasak legyenek a 10 hetes fenntartó időszakba való belépéshez. Az alanyoknak továbbra is stabil lakozamid-dózist kellett kapniuk a fenntartó időszak alatt, vagy kiléptették őket és beléptek a vak elrendezésű dóziscsökkentő időszakba.
A parciális rohamoknak a vizsgálat megkezdésekor észlelt 28 naponkénti gyakoriságában a fenntartó időszak alatt egy statisztikailag szignifikáns (p = 0,0003) és klinikailag jelentős csökkenése volt megfigyelhető a lakozamid és a placebocsoport között. A kovariancia‑analízisen alapuló, placebóval szembeni százalékos csökkenés 31,72% volt (95%-os CI: 16,342–44,277).
Összességében azoknak a betegeknek az aránya, akiknél a parciális rohamoknak a vizsgálat megkezdésekor észlelt 28 naponkénti gyakoriságában legalább 50%-os csökkenés volt megfigyelhető, 52,9% volt a lakozamid-csoportban és 33,3% a placebocsoportban.
A gyermekgyógyászati életminőség kérdőív (Pediatric Quality of Life Inventory) alapján felmért életminőség jelzése alapján mind a lakozamid, mind a placebocsoport alanyai egészségügyi szempontból hasonló és stabil életminőséget jeleztek a teljes kezelési időszak alatt.

Klinikai hatásosság és biztonságosság (elsődleges generalizált tónusos-klónusos görcsrohamok)

Az elsődleges generalizált tónusos-klónusos görcsrohamokkal (PGTCS) járó idiopátiás generalizált epilepsziában szenvedő, 4 éves vagy annál idősebb betegeknél adjuváns terápiaként alkalmazott lakozamid hatásosságát vizsgálták egy 24 hetes, kettős vak, randomizált, placebokontrollos, párhuzamos csoportos, multicentrikus klinikai vizsgálatban. A vizsgálat egy 12 hetes hisztorikus kiindulási időszakból, egy 4 hetes prospektív kiindulási időszakból, valamint egy 24 hetes kezelési időszakból (amely egy 6 hetes titrálási időszakból és egy 18 hetes fenntartó időszakból) állt. A részvételre alkalmas, 1–3 féle epilepszia elleni gyógyszert stabil dózisban szedő, a 16 hetes kombinált kiindulási időszakban legalább 3 dokumentált PGTCS-en átesett betegeket 1:1 arányban randomizálták a lakozamidot vagy placebót kapók csoportjába (a teljes elemzési populáció betegei: lakozamid n = 118, placebo n = 121; közülük 8 beteg a ≥ 4 – < 12 éves korcsoportba, 16 beteg pedig a ≥ 12 – < 18 éves korcsoportba tartozott a lakozamid-csoportban, 9, illetve 16 beteg pedig a placebocsoportban). 
A betegek dózisát feltitrálták a fenntartó időszak céldózisára, amely 12 mg/ttkg/nap a 30 kg-nál kisebb testtömegűek esetében, 8 mg/ttkg/nap a 30–50 kg testtömegűek esetében, illetve 400 mg/nap a legalább 50 kg testtömegűek esetében.

	Hatásossági változó
Paraméter
	Placebo
n = 121
	Lakozamid
n = 118

	A második PGTCS-ig eltelt idő 

	Medián (nap) 
	77,0
	-

	95%-os CI 
	49,0; 128,0
	-

	Lakozamid – Placebo 

	Kockázati arány
	0,540

	95%-os CI 
	0,377; 0,774

	p-érték 
	< 0,001

	Görcsrohammentesség

	Rétegezett Kaplan–Meier-becslés (%) 
	17,2
	31,3

	95%-os CI 
	10,4; 24,0
	22,8; 39,9

	Lakozamid – Placebo 
	14,1

	95%-os CI 
	3,2; 25,1

	p-érték 
	0,011


Megjegyzés: A lakozamid-csoportban a második PGTCS-ig eltelt idő mediánját nem lehetett megbecsülni Kaplan–Meier-módszerrel, mert a betegek > 50%-ánál nem lépett fel második PGTCS a 166. napig.

A gyermekek és serdülők alcsoportjában tett megfigyelések konzisztensek voltak a teljes populáció eredményeivel az elsődleges, másodlagos és egyéb hatásossági végpontok esetében.

5.2	Farmakokinetikai tulajdonságok

Felszívódás

Szájon át történő alkalmazást követően a lakozamid gyorsan és teljesen felszívódik. A per os lakozamid tabletta biohasznosulása közel 100%. Szájon át történő alkalmazást követően a változatlan formájú lakozamid plazmakoncentrációja gyorsan növekszik, és Cmax -értékét az adagolást követően körülbelül 0,5–4 óra múlva éri el. A lakozamid tabletta és szirup biológiailag egyenértékűek. A táplálék nem befolyásolja a felszívódás sebességét és mértékét.

Eloszlás

Az eloszlási térfogat körülbelül 0,6 l/kg. A lakozamidnak kevesebb, mint 15%-a kötődik plazmafehérjékhez.

Biotranszformáció

A dózis 95%-a ürül a vizelettel, hatóanyag és metabolitjai formájában. A lakozamid metabolizmusa még nem teljesen ismert.
A vizelettel kiválasztott legfontosabb vegyületek a változatlan lakozamid (körülbelül a dózis 40%-a) és az O-dezmetil metabolitja, 30%-nál kisebb arányban.
A vizeletben körülbelül 20%-ot tesz ki egy poláris frakció – valószínűleg egy szerin-származék –, amely azonban csak kis mennyiségben (0–2%) volt kimutatható a humán plazmában, egyes vizsgálati alanyoknál. További metabolitok kis mennyiségben (0,5–2%) találhatók meg a vizeletben.
In vitro adatok azt mutatják, hogy a CYP2C9, a CYP2C19 és a CYP3A4 katalizálni képes az O‑dezmetil metabolit képződését, de in vivo a legfontosabb szerepet játszó izoenzimet nem azonosították. Nem találtak klinikai szempontból jelentős különbséget a lakozamid-expozícióban, amikor összehasonlították a lakozamid farmakokinetikáját a gyors metabolizálók (akiknél megtalálható a funkcionális CYP2C19) és a lassú metabolizálók között (akiknél hiányzik a funkcionális CYP2C19). Továbbá, egy omeprazollal (CYP2C19-inhibitor) végzett interakciós vizsgálat nem mutatott ki klinikailag lényeges változásokat a lakozamid plazmakoncentrációiban, ami arra utal, hogy ezen mechanizmus jelentősége csekély. Az O-dezmetil-lakozamid plazmakoncentrációja körülbelül 15%-a a lakozamid plazmakoncentrációjának. Ennek a fő metabolitnak nincs ismert farmakológiai hatása.

Elimináció

A lakozamid elsősorban a vesén keresztül és biotranszformáció révén választódik ki a szisztémás keringésből. Radioaktív jelzéssel ellátott lakozamid orális és intravénás alkalmazását követően a beadott radioaktivitás körülbelül 95%-a volt visszanyerhető a vizeletből, és kevesebb, mint 0,5%-a a székletből. A lakozamid eliminációs felezési ideje körülbelül 13 óra. A farmakokinetika a dózissal arányos és az idő függvényében állandó, alacsony, egyéneken belüli és egyének közötti variabilitással. Naponta kétszeri adagolást követően a dinamikus egyensúlyi állapot (steady-state) plazmakoncentrációi 3 napos időszak után érhetők el. A plazmakoncentráció körülbelül 2-es akkumulációs faktorral növekszik.

Egyetlen 200 mg-os telítő dózissal megközelítőleg ugyanolyan dinamikus egyensúlyi állapotú koncentrációk érhetők el, mint a naponta kétszer 100 mg-os per os dózis alkalmazása után.

Farmakokinetika különleges betegcsoportoknál

Nem
Klinikai vizsgálatok azt mutatják, hogy a nemnek nincs klinikailag lényeges hatása a lakozamid plazmakoncentrációira.

Vesekárosodás
A lakozamid AUC-értéke körülbelül 30%-kal emelkedett enyhe vagy közepesen súlyos fokú, és 60%‑kal súlyos fokú vesekárosodásban szenvedő és hemodialízisre szoruló, végstádiumú vesebetegségben szenvedő betegeknél, az egészséges vizsgálati alanyokkal összehasonlítva, a Cmax‑értéke azonban nem változott.
A lakozamid hatásosan eltávolítható a plazmából hemodialízissel. Egy 4 órás hemodialízis-kezelést követően a lakozamid AUC-értéke körülbelül 50%-kal csökken. Emiatt ajánlott az dózisok kiegészítése hemodialízist követően (lásd 4.2 pont). Az O-dezmetil-metabolit-expozíció többszörösére nőtt közepesen súlyos és súlyos fokú vesekárosodásban szenvedő betegek esetében. Végstádiumú vesebetegségben szenvedő betegeknél hemodialízis hiányában a szintek magasabbak voltak, és folyamatosan emelkedtek a 24 órás mintavétel alatt. Nem ismert, hogy a végstádiumú vesebetegségben szenvedő egyéneknél a magasabb metabolit-expozíció okozhat-e mellékhatásokat, farmakológiai aktivitást azonban nem találtak a metabolit esetében.

Májkárosodás
Közepesen súlyos fokú májkárosodásban (Child–Pugh B) szenvedő egyéneknél magasabbak voltak a lakozamid plazmakoncentrációi (körülbelül 50%-kal magasabb AUCnorm). A magasabb expozíció részben a vizsgált személyek csökkent vesefunkciójának volt tulajdonítható. A vizsgálatba bevont betegek nem renalis clearance-ének csökkenése a becslések szerint a lakozamid AUC 20%-os növekedését eredményezte. A lakozamid farmakokinetikáját nem vizsgálták súlyos fokú májkárosodásban (lásd 4.2 pont).

Idősek (65 éves kor felett)
Egy idős férfiakkal és nőkkel végzett vizsgálatban – amelybe négy 75 éves kor feletti beteget vontak be – az AUC-érték körülbelül 30, illetve 50%-kal volt magasabb a fiatal férfiak értékeihez képest. Ez részben az alacsonyabb testtömegnek tulajdonítható. A testtömeggel korrigált különbség 26, illetve 23%. Fokozott variabilitást is megfigyeltek az expozíció tekintetében. A lakozamid renális clearance-e csak enyhén csökkent az időseknél ebben a vizsgálatban.
Általános dóziscsökkentés nem szükséges, hacsak a csökkent vesefunkció miatt nem indokolt (lásd 4.2 pont).

Gyermekek és serdülők
A lakozamid gyermekgyógyászati farmakokinetikai profilját egy populációs farmakokinetikai analízisben határozták meg 6 placebokontrollos, randomizált klinikai vizsgálatból, és 5 nyílt elrendezésű vizsgálatból nyert, 1655 felnőtt és olyan epilepsziás gyermek és serdülő szórványos plazmakoncentráció-adatait felhasználva, akiknek életkora 1 hónaptól 17 éves korig terjedt. Ezen vizsgálatok közül hármat felnőtteknél, hetet gyermekeknél és serdülőknél, egyet pedig vegyes korcsoportúaknál végeztek. Az alkalmazott lakozamid-dózis napi kétszeri bevitel mellett 2‑17,8 mg/ttkg/nap volt, de legfeljebb 600 mg/nap.
A 10 kg-os, 20 kg-os, a 30 kg-os és az 50 kg-os testtömegű gyermekeknél a becsült plazma-clearance 0,46 l/óra, 0,81 l/óra, 1,03 l/óra és 1,34 l/óra volt. Összehasonlításképpen, felnőtteknél (70 kg testtömeg) a becsült plazma-clearance 1,74 l/óra volt.
A PGTCS-vizsgálatból származó, szórványos farmakokinetikai mintákkal végzett populációs farmakokinetikai elemzés hasonló expozíciót mutatott a PGTCS-es betegeknél és a parciális görcsrohamokban szenvedő betegeknél.

5.3	A preklinikai biztonságossági vizsgálatok eredményei

A toxicitási vizsgálatokban kapott lakozamid plazmakoncentrációk hasonlóak, vagy csak alig voltak magasabbak a betegek esetében megfigyelt értékeknél, ami a humán expozíció csekély vagy nem létező eltérésére utal.
[bookmark: _Hlk31890568][bookmark: _Hlk31889766][bookmark: _Hlk31889736]Egy intravénás lakozamid alkalmazásával, altatott kutyákkal végzett biztonságossági farmakológiai vizsgálatban a PR-intervallum és a QRS-komplexum időtartamának átmeneti növekedését, és a vérnyomás csökkenését figyelték meg, valószínűleg cardiodepresszáns hatás következtében. Ezek az átmeneti változások ugyanabban a koncentrációtartományban kezdődtek, mint a maximális ajánlott klinikai adagolás utáni tartomány. Altatott kutyáknál és Cynomolgus majmoknál 15–60 mg/ttkg-os intravénás dózisok esetében a pitvari és kamrai ingervezetés csökkenését, atrioventricularis-blokkot és atrioventricularis disszociációt figyeltek meg.
Ismételt adagolású dózistoxicitási vizsgálatokban enyhe, reverzibilis változásokat figyeltek meg patkányok májában a klinikai expozíció körülbelül 3-szorosától kezdődően. Ezek közé a változások közé tartozik a szerv tömegének növekedése, a májsejtek hypertrophiája, a májenzimek szérumkoncentrációinak emelkedése, valamint az összkoleszterin- és trigliceridszintek emelkedése. A májsejtek hypertrophiáján kívül más kórszövettani eltérést nem figyeltek meg.
Rágcsálókkal és nyulakkal végzett reprodukciós és fejlődéstoxicitási vizsgálatokban nem észleltek teratogén hatásokat, de a halvaszületett utódok számának és a szülés körüli időszakban elhalt utódok számának növekedését, valamint az élő alomlétszám és az utódok testtömegének enyhe csökkenését figyelték meg patkányoknál olyan anyai toxikus dózisok esetében, amelyek megfelelnek a várt klinikai expozícióhoz hasonló szisztémás expozíciós szinteknek. Mivel magasabb expozíciós szinteket az anyai toxicitás miatt nem vizsgálhattak állatoknál, az adatok nem elegendőek ahhoz, hogy teljes mértékben jellemezni lehessen a lakozamid embrio-foetotoxikus és teratogén potenciálját.
Patkányokkal végzett vizsgálatok azt mutatták, hogy a lakozamid, illetve metabolitjai könnyen átjutnak a placenta barrieren.
A fiatal patkányoknál és kutyáknál megfigyelt toxicitási típusok minőségileg nem különböznek a felnőtt állatoknál megfigyeltektől. Fiatal patkányoknál a testtömeg csökkenését figyelték meg a várt klinikai expozícióhoz hasonló szisztémás expozíciós szintek mellett. Fiatal kutyáknál tranziens és dózisfüggő központi idegrendszeri klinikai tüneteket figyeltek meg a várható klinikai expozíciónál alacsonyabb szisztémás expozíciós szintek mellett.


6.	GYÓGYSZERÉSZETI JELLEMZŐK

6.1	Segédanyagok felsorolása

Tablettamag
mikrokristályos cellulóz
alacsony szubsztitúciós fokú hidroxipropilcellulóz
hidroxipropilcellulóz
szilikátos mikrokristályos cellulóz (mikrokristályos cellulóz, vízmentes kolloid szilícium-dioxid)
kroszpovidon
magnézium-sztearát

Filmbevonat

Lacosamide Grindeks 50 mg filmtabletta
makrogol-poli(vinil-alkohol) fésűs kopolimer
talkum
kalcium-karbonát
glicerin-monokaprilokaprinát
poli(vinil-alkohol)
vörös vas-oxid (E172)
kármin (E120)
indigókármin alumínium lakk (E132)

Lacosamide Grindeks 100 mg filmtabletta
makrogol-poli(vinil-alkohol) fésűs kopolimer
talkum
kalcium-karbonát
glicerin-monokaprilokaprinát
poli(vinil-alkohol)
sárga vas-oxid (E172)

Lacosamide Grindeks 150 mg filmtabletta
makrogol-poli(vinil-alkohol) fésűs kopolimer
talkum
kalcium-karbonát
glicerin-monokaprilokaprinát
poli(vinil-alkohol)
vörös vas-oxid (E172)
fekete vas-oxid (E172)

Lacosamide Grindeks 200 mg filmtabletta
makrogol-poli(vinil-alkohol) fésűs kopolimer
talkum
kalcium-karbonát
glicerin-monokaprilokaprinát
poli(vinil-alkohol)
indigókármin alumínium lakk (E132)

6.2	Inkompatibilitások

Nem értelmezhető.

6.3	Felhasználhatósági időtartam

30 hónap.

6.4	Különleges tárolási előírások

Ez a gyógyszer nem igényel különleges tárolást.

6.5	Csomagolás típusa és kiszerelése

Lacosamide Grindeks 50 mg és 100 mg filmtabletta
14 db, 56 db vagy 168 db filmtabletta PVC/PVDC//Al vagy OPA/Al/PVC//Al buborékcsomagolásban és dobozban.

Lacosamide Grindeks 150 mg és 200 mg filmtabletta
56 db vagy 168 db filmtabletta, vagy 168 db-os gyűjtőcsomagolás (3 doboz 56 db filmtablettát tartalmazó csomagolás) PVC/PVDC//Al vagy OPA/Al/PVC//Al buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés:  (egy kereszt)
Osztályozás: II/2. csoport
Korlátozott érvényű orvosi rendelvényhez kötött, szakorvosi/kórházi diagnózist követően folyamatos szakorvosi ellenőrzés mellett alkalmazható gyógyszer (Sz).


7.	A FORGALOMBA HOZATALI ENGEDÉLY JOGOSULTJA

[bookmark: _Hlk102403936]AS GRINDEKS

8.	A FORGALOMBA HOZATALI ENGEDÉLY SZÁMA(I)

Lacosamide Grindeks 50 mg filmtabletta
OGYI-T-24738/01	14×	PVC/PVDC//Al buborékcsomagolásban
OGYI-T-24738/02	14×	OPA/Al/PVC//Al buborékcsomagolásban
OGYI-T-24738/03	56×	PVC/PVDC//Al buborékcsomagolásban
OGYI-T-24738/04	56×	OPA/Al/PVC//Al buborékcsomagolásban
OGYI-T-24738/05	168×	PVC/PVDC//Al buborékcsomagolásban
OGYI-T-24738/06	168×	OPA/Al/PVC//Al buborékcsomagolásban

Lacosamide Grindeks 100 mg filmtabletta
OGYI-T-24738/07	14×	PVC/PVDC//Al buborékcsomagolásban
OGYI-T-24738/08	14×	OPA/Al/PVC//Al buborékcsomagolásban
OGYI-T-24738/09	56×	PVC/PVDC//Al buborékcsomagolásban
OGYI-T-24738/10	56×	OPA/Al/PVC//Al buborékcsomagolásban
OGYI-T-24738/11	168×	PVC/PVDC//Al buborékcsomagolásban
OGYI-T-24738/12	168×	OPA/Al/PVC//Al buborékcsomagolásban

Lacosamide Grindeks 150 mg filmtabletta
OGYI-T-24738/13	56×	PVC/PVDC//Al buborékcsomagolásban
OGYI-T-24738/14	56×	OPA/Al/PVC//Al buborékcsomagolásban
OGYI-T-24738/15	168×	PVC/PVDC//Al buborékcsomagolásban
OGYI-T-24738/16	168× (3 × 56)	PVC/PVDC//Al buborékcsomagolásban (gyűjtőcsomagolásban)
OGYI-T-24738/17	168×	OPA/Al/PVC//Al buborékcsomagolásban
OGYI-T-24738/18	168× (3 × 56)	OPA/Al/PVC//Al buborékcsomagolásban (gyűjtőcsomagolásban)

Lacosamide Grindeks 200 mg filmtabletta
OGYI-T-24738/19	56×	PVC/PVDC//Al buborékcsomagolásban
OGYI-T-24738/20	56×	OPA/Al/PVC//Al buborékcsomagolásban
OGYI-T-24738/21	168×	PVC/PVDC//Al buborékcsomagolásban
OGYI-T-24738/22	168× (3 × 56)	PVC/PVDC//Al buborékcsomagolásban (gyűjtőcsomagolásban)
OGYI-T-24738/23	168×	OPA/Al/PVC//Al buborékcsomagolásban
OGYI-T-24738/24	168× (3 × 56)	OPA/Al/PVC//Al buborékcsomagolásban (gyűjtőcsomagolásban)


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. május 13.


10.	A SZÖVEG ELLENŐRZÉSÉNEK DÁTUMA

2026. május 16.

